Is-Segretarju Parlamentari għall-Kompetittività u t-Tkabbir Ekonomiku, Josè Herrera, qal li n-negozjanti Maltin u Għawdxin issa jistgħu jibdew ibigħu l-prodotti tagħhom fuq siti elettroniċi tal-Amazon wara taħditiet u negozjati li kien hemm bejn il-kumpanija u l-Awtorità Maltija tal-Komunikazzjoni (MCA). Il-bejjiegħa jgawdu minn diversi vantaġġi meta jbigħu fuq Amazon, fejn ikunu qed jingħaqdu f'network ta' iktar minn żewġ miljun bejjiegħ attiv li jiġġeneraw biljuni ta' ewro f'bejgħ fis-sena fuq Amazon stess; jiksbu aċċess għal sigurtà u għal sistemi ta' protezzjoni mill-frodi u aċċess għal għodda b'saħħitha ħafna biex isaħħu l-preżenza tagħhom fuq l-internet. Barra minn hekk, l-Amazon għandu għodda li jsaħħaħ lill-bejjiegħa biex jilħqu xerrejja f'189 pajjiż differenti. Amazon.com fetaħ fuq l-internet f'Lulju tal-1995. Il-kumpanija hija mmexxija fuq erba' prinċipji: ossessjoni fuq il-klient aktar milli ffukar fuq il-kompetitur, passjoni għall-innovazzjoni, impenn għall-eċċellenza fl-operat, u ħsieb u proġettar long-term. Skont l-MCA, dan l-iżvilupp huwa kisba importanti fit-twettiq tal-għanijiet tan-National e-Commerce Strategy li tnediet fl-2014. Wieħed mill-iktar pilastri importanti f'din l-istrateġija huwa li jiġu indirizzati l-isfidi li l-intrapriżi żgħar jiltaqgħu magħhom fid-dinja diġitali tal-lum. L-MCA diġà nediet serje ta' inizjattivi mmirati għat-taħriġ u l-edukazzjoni dwar l-attività tal-eCommerce u din il-miżura se tagħti l-opportunità lill-intrapriżi lokali biex jikkompetu fl-istess livell bħal intrapriżi oħrajn madwar id-dinja. Dr Herrera faħħar dan l-avveniment u ddeskrivieh bħala suċċess ieħor għall-Gvern filwaqt li rringrazzja lil kulħadd involut mis-Segretarjat Parlamentari tiegħu; mill-MCA; mill-Ministeru għall-Ekonomija, Investiment u Intrapriżi Żgħar; u mill-uffiċċju tal-MPE Dr Miriam Dalli, tax-xogħol li għamlu flimkien fl-aħħar xhur biex jegħlbu din il-problema li kienet qed tiżvantaġġa l-kompetittività tagħna.